Nokian puroraitti sai uuden pinnan | Tamperelainen
6.8.2019 15.40
Nokian puroraitti sai uuden pinnan
Nokian Puroraitin kevyen liikenteen väylää parannetaan keskiviikkona 7. elokuuta. Työt alkavat keskiviikkoaamuna kello 7 aamulla ja kestävät koko päivän.
Töiden aikana kevyen liikenteen suositeltava kulkureitti kulkee Pinsiöntien kautta. Suunnitelman mukaan Puroraitti on jalankulkijoiden ja pyöräilijöiden käytettävissä taas torstaina 8. elokuuta, kun koulut alkavat.
Tierakenteeseen tehdään tuhkasideaineella kerrosstabilointi tien kantavuuden parantamiseksi ja asfalttipäällysteen elinkaaren pidentämiseksi. Kerrosstabiloinnin toteuttavat Ecolan Oy ja NCC Roads osana Business Tampereen kokeilupalveluhankintaa, jossa etsitään vaihtoehtoisia kiertotalousratkaisuja perinteisten kantavuuden parantamismenetelmien rinnalle.
Kevyen liikenteen väylä päällystetään uudella asfaltilla noin viikon kuluttua kerrosstabiloinnista. Koska kyseessä on pilottikohde, ennen päällystystä Ecolan Oy ja NCC Roads mittaavat kuinka hyvin stabilointi on lisännyt rakenteen kantavuutta.
Nokian kaupunki vastaa asfaltoinnista. Myös asfaltoinnin aikana kevyen liikenteen kulku ohjataan kiertotielle. Liikenteenohjauksesta huolehtii urakoitsija.